Япэ куржы чемпион
Куржым и премьер-министр Квирикашвили Георгий ехъуэхъуащ сумомкIэ Японием и императорым и кубокыр къэзыхьа илъэс 31-рэ зи ныбжь Тотиносин (и цIэ дыдэр Горгадзе Леванщ).
«Си гуапэу сохъуэхъу Левани Куржы псоми мы текIуэныгъэмкIэ. Леван япэ куржыщ икIи Европэм щыещанэ спортсменщ Императорым и кубокыр къэзыхьауэ», — итщ премьер-министрым и хъуэхъум.
Токио щыIэ ТАСС хъыбарегъащIэ IэнатIэм къызэритамкIэ, щэбэт кIуам Горгадзе Леван Императорым и кубокыр къихьащ. КIэух зэIущIэм хухаха зэманыр и кIэм нэмысу абы и хьэрхуэрэгъур хигъэщIащ. Зэхьэзэхуэм Тотиносин текIуэныгъэу 13 къыщихьащ, 1 къыщыхагъэщIащ. НэхъапэIуэкIэ Императорым и кубокыр къахьащ Болгарием щыщ Котоосюрэ (2008 гъэ), Эстонием икIа Барутэрэ (2012 гъэ).
ЗэрыцIыкIу лъандэрэ щхьэзакъуэ бэнэныгъэхэмкIэ зызыгъасэ Горгадзе илъэс 16-м иту дзюдомкIэ Европэм и чемпионатым щытекIуащ. Илъэс дэкIри щIалэгъуалэм я европэпсо зэпеуэм пашэ щыхъуащ.
Куржы пелуанкIэ зэджэ сантиметри 192-рэ зи лъагагъ Горгадзе и хьэлъагъыр килограмми 170-рэ мэхъу. СумомкIэ зэпеуэм и дивизион нэхъыщхьэм щекIуэкI зэхьэзэхуэм щэнейрэ етIуанэ увыпIэр щиубыдащ, иджы Императорым и кубокышхуэр зыIэригъэхьащ.
КЪЭХЪУН Бэч.
